Document ID: 31975R0701

Eiropas Atomenerģijas kopienas Sagādes aģentūras Regula, ar kuru groza Sagādes aģentūras 1960. gada 5. maija noteikumus, ar ko nosaka veidu, kādā rūdu, izejmateriālu un speciālu skaldmateriālu pieprasījums ir jālīdzsvaro ar piedāvājumu
SAGĀDES AĢENTŪRA,
- ņemot vērā Eiropas Atomenerģijas kopienas dibināšanas līgumu un jo īpaši tā 60. panta 6. punktu,
- ņemot vērā Padomdevējas komitejas 1974. gada 17. janvāra un 1974. gada 30. aprīļa atzinumus aentūrai un šīs Komitejas konsultācijas 1974. gada 3. decembrī, 1975. gada 21. janvārī un 1975. gada 29. aprīlī,
- tā kā, lai izpildītu tās pienākumus saskaņā ar principiem, kas izklāstīti Līgumā un jo īpaši tā 52. pantā, aentūrai visu laiku ir pilnībā jāzina situācija rūdu, izejmateriālu un speciālo skaldmateriālu tirgū,
- ņemot vērā pašreizējo situāciju rūdu un izejmateriālu tirgū un neskaidrību par tā tuvāko un vidēji tālo nākotni,
- tā kā šajos apstākļos šķiet lietderīgi uzturēt jau izveidojušos tiešos kontaktus starp rūdu un izejmateriālu lietotājiem un ražotājiem;
- tā kā šķiet nepieciešams papildināt un grozīt Sagādes aģentūras 1960. gada 5. maija [1] noteikumu normas attiecībā uz šī tirgus attīstību,
IR PIEŅĒMUSI ŠO REGULU.
1. pants
Sagādes aģentūras 1960. gada 5. maija noteikumos iekļauj sekojošu jaunu 5.bis pantu:
"Attiecībā uz rūdām un izejmateriāliem:
a) visiem lietotājiem ir jādod tiesības aicināt iesniegt piedāvājumus tieši viņu izvēlētajiem ražotājiem un ar tiem brīvi vest sarunas par piegādes līgumu;
b) visiem lietotājiem ir jāiesniedz aģentūrai informācija, kuru tie ir ieguvuši no ražotājiem par:
i) saņemto piedāvājumu skaitu;
ii) piedāvātajiem daudzumiem;
iii) piedāvājumu cenu diapazonu;
c) piegādes līgumā iekļauj vismaz šādu informāciju:
1) līgumslēdzējas puses;
2) piegādājamo materiālu apjomi;
3) piegādes datumu gada grafiks;
4) piegādājamo materiālu īpašības;
5) piegādājamo materiālu izcelsmes valsts. Ja piegādātājs nespēj sniegt informāciju līguma slēgšanas laikā, tam ir jāapņemas lietotājam un aģentūrai, ka tas turpmāk rakstveidā viņus informēs par katras piegādes daļas izcelsmes valsti;
6) cena un maksāšanas noteikumi;
7) līgumu darbības ilgums;
d) līgums tā noslēgšanai ir jāiesniedz aģentūrai parakstīšanai 10 darba dienu laikā;
e) ja piegādes līgums nesatur nekādus noteikumus par veidu, kā materiālus var izmantot, lietotājam par to vienlaicīgi jāiesniedz aģentūrai rakstisks paziņojums;
f) aģentūrai 10 darba dienu laikā kopš saņemšanas dienas ir jāpieņem lēmums, vai nu noslēdzot līgumu, vai atsakoties to darīt;
g) par atteikšanos noslēgt līgumu ar pamatotu lēmumu ir jāinformē iesaistītās puses. Šis lēmums var tikt nodots Komisijai saskaņā ar Euratom Piegādes aģentūras statūtu [2] VIII panta 3. punktu;
h) piegādes līguma anulēšanas gadījumā aģentūra par to ir jāinformē;
i) jebkādiem piegādes līguma grozījumiem ir nepieciešams aģentūras paraksts saskaņā ar procedūru sākotnējam līgumam."
2. pants
"Neatkarīgi no procedūrām, kas izklāstītas šīs Regulas 5., 5.bis un 6. pantā, lietotājs var jebkurā brīdī iesniegt pieteikumus vai izdarīt pasūtījumus aģentūrai. Šādi pasūtījumi ir jāizpilda pēc vislabākajiem nosacījumiem, kādus piedāvā tirgū pieejamie piegādātāji."
3. pants
Šī regula stājas spēkā dienā, kad to publicē Eiropas Kopienu Oficiālajā Vēstnesī.
Briselē, 1975. gada 15. jūlijā

Labels: 11
14
3
12
15